CELEX: 62011CN0571
Language: bg
Date: 2011-11-14 00:00:00
Title: Дело C-571/11: Преюдициално запитване, отправено от Tribunalul Comercial Cluj (Румъния) на 14 ноември 2011 г. — SC Volksbank România SA/Andreia Câmpan и Ioan Dan Câmpan

28.1.2012   
            
            
               BG
            
            
               Официален вестник на Европейския съюз
            
            
               C 25/35
            
         
      Преюдициално запитване, отправено от Tribunalul Comercial Cluj (Румъния) на 14 ноември 2011 г. — SC Volksbank România SA/Andreia Câmpan и Ioan Dan Câmpan
      (Дело C-571/11)
      (2012/C 25/68)
      Език на производството: румънски
      
         Запитваща юрисдикция
      
      Tribunalul Comercial Cluj
      
         Страни в главното производство
      
      
         Жалбоподател: SC Volksbank România SA
      
         Ответник: Andreia Câmpan и Ioan Dan Câmpan
      
         Преюдициални въпроси
      
      Като се има пред вид, че в съответствие с член 4, параграф 2 от Директива 93/13/ЕИО (1), преценката за неравноправния характер на клаузите не се свързва нито с основния предмет на споразумението, нито със съответствието между цената и възнаграждението, от една страна, и доставените стоки или предоставените услуги, от друга страна, при условие че тези клаузи са изразени на ясен и разбираем език;
      и
      като се има пред вид обстоятелството, че съгласно член 2, параграф 1, буква а) от Директива 2008/48/ЕО (2), дефиницията, дадена в член 3, параграф 1, буква ж) от Директива 2008/48/ЕО на понятието „общи разходи по кредита за потребителя“ включва всички комисиони, които потребителят следва да заплати във връзка с кредитното споразумение, е неприложима при определяне на предмета на гарантирано с ипотека кредитно споразумение;
      В този случай:
      Следва ли дефинициите за „предмет“ и/или за „цена“, съдържащи се в текста на член 4, параграф 2 от Директива 93/13/ЕИО, да се тълкуват в смисъл, че комисионата (наричана от страните в обезпечено с ипотека кредитно споразумение „комисиона за риск“и изчислявана по формулата: 0,22 %, прилагана към остатъка по кредита, платим на месечна база в дните за погасяване за срока на изпълнение на кредитното споразумение) е част от „предмета“ и/или от „цената“ на обезпечено с ипотека кредитно споразумение?
      
         (1)  Директива 93/13/ЕИО на Съвета от 5 април 1993 година относно неравноправните клаузи в потребителските договори (ОВ L 95, стр. 29, Специално издание на български език, 2007 г., глава 15, том 2, стр. 273).
      
         (2)  Директива 2008/48/ЕО на Европейския парламент и на Съвета от 23 април 2008 година относно договорите за потребителски кредити и за отмяна на Директива 87/102/ЕИО на Съвета (ОВ L 133, стр. 66).